Την πρόθεσή της να προχωρήσει στην τύφλωση όλων των μελών της επιτροπής σοφών για το ασφαλιστικό ανακοίνωσε η Κυβέρνηση δια στόματος του υπουργού Εργασίας και Κοινωνικής Ασφάλισης, Γιώργου Κατρούγκαλου, πέντε ημέρες μετά τη δημοσιοποίηση του πορίσματος της επιτροπής σχετικά με τις αναγκαίες αλλαγές στο ασφαλιστικό σύστημα.

Η κίνηση αποσκοπεί στο να προσδώσει κύρος στα μέλη της επιτροπής, των οποίων η σοφία αμφισβητείται έντονα τις τελευταίες ημέρες, με κάποιους από τους σοφούς να καταγγέλουν μάλιστα πως δέχονται απειλές κατά της σωματικής τους ακεραιότητας. Σύμφωνα με κυβερνητικές πηγές, αναμένεται κατ' επέκταση να διευρύνει την υποστήριξη για τη σχεδιαζόμενη ριζική μεταρρύθμιση του ασφαλιστικού, από το οποίο πρέπει να περικοπούν περίπου 2,5 δισ. ευρώ εντός του 2016.

Σχολιάζοντας την ανακοίνωση, στελέχη του υπουργείου σημειώνουν πως πρόκειται για μια συνήθη πρακτική από τα αρχαία χρόνια μέχρι και τις μέρες μας. «Είναι γνωστό πως η τύφλωση ενισχύει την ενόραση, τη σοφία και τη σύνεση των ατόμων που χάνουν το φως τους και ενδυναμώνει σημαντικά το σεβασμό των υπολοίπων προς αυτά» αναφέρουν χαρακτηριστικά.

«Νομίζετε ότι είναι τυχαίο που οι περισσότεροι μάντεις της αρχαιότητας ήταν τυφλοί; Ο Οιδίποδας θα καθόταν να ακούει τον Τειρεσία αν αυτός ανοιγόκλεινε τα μάτια του και κοιτούσε γύρω τριγύρω ή θα τον είχε δολοφονήσει στη στιγμή; Ή μήπως είναι τυχαίο που ο Όμηρος που έγραψε τα αριστουργήματα, ήταν κι αυτός τυφλός» ακούστηκε ο κ. Κατρούγκαλος να αναρωτιέται στους διαδρόμους της Βουλής, προτού επιχειρηματολογήσει για την αναγκαιότητα νηφαλιότητας και διαλόγου.

Σύμφωνα με τις πληροφορίες, η τύφλωση των 12 σοφών της επιτροπής θα λάβει χώρα με τελετουργικό τρόπο σε ειδική εκδήλωση στο υπουργείο Εργασίας, υπό την επίβλεψη της ηγεσίας του υπουργείου και άλλων κυβερνητικών, πολιτειακών και εκκλησιαστικών παραγόντων, ενώ θα είναι ανοικτή στο κοινό. Για να επιτευχθεί η τύφλωση θα χρησιμοποιηθεί πυρακτωμένο σίδερο, καθώς έχει διαπιστωθεί ότι τα σημάδια που παραμένουν με τη χρήση αυτής της μεθόδου δημιουργούν το μέγιστο κύρος και σεβασμό.

Φαίνεται πως από την επιτυχία του εγχειρήματος πρόκειται να κριθούν πολλά σχετικά με την πορεία της κυβερνητικής πολιτικής τους επόμενους μήνες, καθώς σε περίπτωση που θεωρηθεί επιτυχημένο είναι πολύ πιθανή η συγκρότηση και άλλων επιτροπών σοφών οι οποίοι αφού τυφλωθούν, θα αναλάβουν την εκπόνηση και άλλων σημαντικών μεταρρυθμίσεων.